Dylan Fabre

Dylan Fabre (s. 10. marraskuuta 2000 Grenoble, Ranska) on ranskalainen jääkiekkoilija, pelipaikaltaan laitahyökkääjä, joka pelaa Porin Ässissä. Fabre edustaa Ranskan maajoukkuetta, ja kotimaassaan hän on pelannut kasvattiseurassaan Grenoblessa. Fabre on kaksinkertainen Ranskan-mestari, ja hän on voittanut kertaalleen Ranskan cupin sekä Jean-Pierre Graff -palkinnon.
Ura.
Juniorivuodet.
Dylan Fabre on Brûleurs de Loups de Grenoblen kasvatti. Hän aloitti seurassa 6-vuotiaana. 12-vuotiaana Fabre edusti seuraa Quebecissa junioreiden Pee-Wee-turnauksessa, jossa hän teki neljässä ottelussa yhdeksän pistettä. Kaudella 2014–2015 Fabre pelasi seuran alle 18-vuotiaiden joukkueessa kolmessa pudotuspeliottelussa. Seuraavalla kaudella hän pelasi joukkueen mukana kuudessa runkosarjaottelussa ja viidessä pudotuspeliottelussa tehden yhteensä 13 pistettä. Fabren viimeinen kausi junioreissa oli 2016–2017, jolloin hän pelasi alle 17-vuotiaiden joukkueessa 20 ottelua tehden 34 pistettä. Fabre edusti myös alle 20-vuotiaiden joukkuetta viiden pelin ajan.
Ammattilaisura.
Grenoble.
Fabre pelasi kaudella 2017–2018 Grenoblen miesten joukkueessa Ranskan pääsarjatasolla viisi ottelua. Hän pelasi myös alle 20-vuotiaiden joukkueessa 17 ottelua ja lainalla Ranksan kolmostasolla Vaujanyssa 17 ottelussa, joissa hän teki 17 pistettä. Grenoblen U20 joukkue voitti kauden päätteeksi Ranskan mestaruuden. Fabre solmi kesällä 2018 ammattilaissopimuksen, ja hän pelasi seuraavalla kaudella miesten mukana jo 25 ottelua, joissa syntyi kolme pistettä. Fabre pelasi yhteensä yhdeksän ottelua lainalla Ranskan kakkos- ja kolmostasoilla. Grenoble voitti kauden päätteeksi Ranskan-mestaruuden.
Fabren yksivuotinen jatkosopimus julkaistiin toukokuussa 2019. Kaudella 2019–20 hän pelasi 31 ottelua Grenoblen paidassa pääsarjatasolla sekä yhteensä seitsemän ottelua lainalla alemmilla sarjatasoilla. 31 pääsarjaottelua tuotti 18 pistettä. Fabre teki yhden pisteen neljässä pudotuspeliottelussa. Fabre pelasi kuusi Mestarien liiga ottelua ilman pisteitä. 
Fabren yksivuotisesta jatkosopimuksesta uutisoitiin huhtikuussa 2020. Seuraavalla kaudella Fabre teki 22 ottelussa yhdeksän pistettä. Fabre solmi kaudeksi 2021–2022 jällen yksivuotisen jatkosopimuksen Grenobleen. Fabre pelasi kauden aikana Grenoblessa 31 ottelua, joissa syntyi 27 pistettä. Kymmenen pudotuspeliottelua tuottivat 11 pistettä. Grenoble voitti Ranskan-mestaruuden.
Fabren yksivuotinen jatkosopimus julkaistiin kesäkuussa 2022. Kaudella 2022–2023 hän pelasi 42 ottelua ja teki 44 pistettä. 15 pudotuspeliottelussa pisteitä syntyi 14. Fabre palkittiin Jean-Pierre Graff -palkinnolla Ranskan parhaana nuorena pelaajana. Grenoble voitti Ranskan Cupin ja päätyi liigassa hopeasijalle. Kuudessa Mestarien liigan ottelussa Fabre teki neljä pistettä.
Porin Ässät.
Kaudeksi 2023–24 Fabre siirtyi kaksivuotisella sopimuksella SM-liigaan Porin Ässiin. Ensimmäisellä kaudellaan Fabre pelasi täydet 60 ottelua, joissa hän teki 25 pistettä. Toisella kaudellaan hän teki runkosarjassa 24 pistettä. Kymmenessä pudotuspelissä pisteitä syntyi yhteensä kuusi. Fabren jatkosopimus kaudelle 2025–26 julkaistiin joulukuussa 2024. "Satakunnan Kansassa" Fabrea on arveltu SM-liigan historian mahdollisesti parhaaksi ranskalaiseksi pelaajaksi.
Maajoukkueura.
Nuorten maajoukkueet.
Fabre pelasi Ranskan maajoukkueessa alle 18-vuotiaiden MM-kilpailuissa 2018. Hän edusti Ranskaa nuorten MM-kilpailujen IA-divisioonassa vuonna 2019 ja IB-divisioonassa vuonna 2020. Vuoden 2020 turnauksessa Ranska sijoittui toiseksi ja Fabre teki viidessä pelissä kahdeksan pistettä. 
A-maajoukkue.
Fabre on edustanut Ranskaa miesten MM-kilpailuissa vuosina 2022, 2023 ja 2025. Vuoden 2024 turnauksen hän joutui jättämään väliin loukkaantumisen takia. Vuoden 2025 MM-kilpailuissa Fabre teki maalin heti Ranskan ensimmäisessä ottelussa Latviaa vastaan, mutta joutui jäämään lopputurnauksen ajaksi sivuun loukkaantumisen vuoksi. Fabre pelasi kaksi ottelua jääden pisteittä vuoden 2026 talviolympialaisten karsinnoissa.
Pelityyli.
Porin Ässien urheilujohtaja Janne Vuorinen on luonnehtinut Fabrea moderniksi, nopeajalkaiseksi pelaajaksi, jolla on kykyä maalintekoon. Lassi Vanhatalo on kuvaillut Fabrea nopeaksi taitohyökkääjäksi. Fabre on myös nopea luistelija.
Yksityiselämä.
Fabre on kertonut pelaavansa rullakiekkoa ja harrastaneensa nuorempana judoa. Hänen veljensä pelaa myös rullakiekkoa. Ennen jääkiekon aloittamista Fabre harrasti taitoluistelua.